1Ebyo kabyahoire, Yesu ashabuka Enyanja ya Galilaya, niyo Nyanja ya Tiberia, agya buseli. 2Embaga emuhondera, ahakuba bakabona ebitangazo ebyo yabaire yakoleire abarwaire. 3Atemba aha ibanga ashuntama n'abegesibwabe. 4Aho ekiro kikuru ky'Abayahudi, niyo Pasika, kikaba kiraliire kugoba. 5Kayaimukize amaisho akabona embaga emuhondeire, abaza Filipo ati, «Tugure nkahai ebyakulya eby'okuliisa abantu aba bona?» 6Ekyo akakigamba kumulenga, kuba wenene hakaba namanya eky'arakora. 7Filipo amuhorora ati, «Emikate y'edinairi bikumi bibili telikubamara, n'orwo buli muntu yakulyaho kake.» 8Omoiho omu begesibwabe, n'iwe Anderea murumuna Simoni Petero, amugambira ati, 9«Aha haliho omwana ainaho emikate etanu y'eshayiri n'enfuru ibili. Kyonkai ebyo bigasheki aha bantu bangi bati?» 10Yesu abaragira kushuntamya abantu. Honene aho hakaba haliho obunyasi bungi. Kityo abashaija bashuntama, orubara nka 5,000. 11Yesu akwata emikate etanu. Kayamazire kusiima agigabira ababaire bashuntamire. N'enfuru kwakwo balya okwo balikwenda. 12Kababaire baliire baigusire, Yesu agambira ebegesibwabe ati, «Mushombokye obuchwagulika obwasigaraho, hatagira kaburaho.» 13Bashombokya ebichwagulika ebyashaga aha mikate etanu ebyasigirweho ababaire baliire, baijuza entukuru 12. 14Orwo abantu baboine ekitangazo ekyo yakora, bagamba bati, «Ogu murangikwo owo ensi etura etegeleize!» 15Yesu amanyiramu okwo balikwenda kumukwata rwamani kumuteka aha ngoma, aho ashuba akwata omuhanda aruga aha ibanga ali wenkai. 16Eizoba kalyatobeire, abegesibwa ba Yesu bagya aha nyanja, 17bataha omu bwato, babanza kushabuka enyanja egyo bagiire Kaperinaumu. Litobera Yesu athakabagobire. 18Omuyaga gwihya n'amani, enyanja echundaiguka. 19Kababaire babugire obwato emaili nka inai babona Yesu natambuka aha maizi mara yaija kugoba obwato. Batina, 20kyonkai wenene abagambira ati, «N'inye, mutatina.» 21Aho bashemelerwa kumutahya omu bwato, niho honkai obwato busoka aha mwaro mbali babaire bolekeire. 22Kabwakeire, abantu ababaire basigaire buseli bw'enyanja, baijuka okwo habaire haliho obwato bumoi bwonkai, n'okwo Yesu atagenzire na begesibwabe; abegesibwa bakaba bagenzire bonkai. 23Amato agandi garuga Tiberia, gagoba bwatana mbali babaire baliliire ekyakulya orwo Omukama yamazire kusiima. 24Kityo abantu kabamazire kubona okwo Yesu atakiliho n'abegesibwabe, na bonene bataha omu mato ago, bagya Kaperinaumu nibamuhiga. 25Orwo bamushangire buseli bw'enyanja bamubaza bati, «Rabi, kunu oizireyo maki?» 26Yesu abagarukamu ati, «Nimbagambira amazima, timulikumpiiga aha rw'okuba muboine bubonero, nimupiga kuba muliire emikate mwaiguta. 27Mutalihendekera byakulya ebilikuhwaho, muhendekere ebyakulya ebitahwaho eby'okubagobya aha burora obutalihwaho obw'Omwana w'Omuntu alibaha; enshonga ishe akamutaho akamanyiso.» 28Bamubaza bati, «Nituragirwa kukoraki, tukabona kukora emilimo ya Ruhanga?» 29Yesu abashubamu ati, «Ogu nigwo mulimo gwa Ruhanga, inywe mwikilize ogwo owo yatumire.» 30Kityo bamubaza bati, «Mbwenu nokora kitangazoki ekyo twakubona tukaikiliza? Okora mulimoki? 31Batat'enkurw'ichwe bakalya manu omw'irungu; nk'okwo kyakahandikirwe kiti, ‹Hakabaha ekyakulya ekyarugire omw'iguru.› » 32Yesu abagambira ati, «Nimbagambira amazima nti, Musa tiwe yabahaire kyakulya kya mw'iguru. Tata n'iwe abaha ekyakulya nyhakabara ekiruga omw'iguru. 33Aha rw'enshonga ekyakulya kya Ruhanga nikyo kiruga omw'iguru kikaha ensi oburora.» 34Bamushaba bati, «Rugaba, waitu singa oikare notutunga ekyakulya ekyo.» 35Yesu abagambira ati, «N'inye kyakulya ky'oburora. Alikaija ahali inye taligira njara; n'alikanyesiga talikwatwa iliho nakake. 36Kandi nabagambiire okwo mwamboine kyonkai timulikunyikiliza. 37Bona abo Tata ampa balija ahali inye; mara alikaija ahali inye tindimubinga n'akake. 38Kuba tinairugire mw'iguru kukora byo inye ndikwenda, shana kukora ebyo ayantumire ayenda. 39Mara eky'ayantumire ayenda niky'eki, ngu ahali bona abo yampaire hataliburwaho n'omoi, mbahimbure aha kiro ky'enzindo. 40Ekyo Tata ayenda niky'eki: Buli omoi alikubona Mwana akamwikiliza abone oburora obutalihwaho, kandi nanye ndimuhimbura aha kiro ky'enzindo.» 41Aho Abayahudi bamujurujwitira orwo yagambire ati, «N'inye kyakulya ekyarugire omw'iguru.» 42Bati, «Ogu ti Yesu mutabani wa Yozefu? Ishe na nyina nitubamanya! Mbwenu nashobora atai kugamba ati, ‹Nkaruga omw'iguru?› » 43Yesu abahorora ati, «Muleke kujurujwitira omu matama. 44Taliho alikushobora kwija ahali inye, Tata ayantumire atamwiliize haihi. Kandi nanye ndimuhimbura aha kiro ky'enzindo. 45Omu barangi kikahandikwa okwo bona barayegesibwaga Ruhanga. Buli muntu ahulira ebya Tata akabimanya, aija ahali inye. 46Mutagira muti haliho araboine Tata, shana ayarugire ahali Ruhanga, n'iwe aramuboine. 47Nimbagambira amazima nti, alikwikiliza ogwo aina oburora obutalihwaho. 48N'inye mukate gw'oburora. 49Bashwenkurw'inywe kabaliire manu omw'irungu bakafa. 50Mazima ogu nigwo mukate ogwarugire omw'iguru, ogwo omuntu alilyaho, atafire. 51N'inye kyakulya ky'oburora ekyarugire omw'iguru. Buli muntu alilyaho ekyakulya eki alirora eirai lyona. Kandi ekyakulya ekyo ndikwija kuha ensi k'egira oburora bwange nigwo mubili gwange.» 52Aho Abayahudi bahakana bonene bonkai bati, «Omushaija ogu nashobora atai kutuliisa omubiligwe?» 53Yesu abagambira ati, «Nimbagambira amazima, kamuliba mutaliire mubili gw'Omwana w'Omuntu, kandi mutanyoire bwambabwe, timulirora. 54Alikalya omubili gwange, akanywa n'obwamba bwange, ogwo aligira oburora obutalihwaho, kandi ndimuhimbura aha kiro ky'enzindo. 55Omubili gwange kyakulya nyhakabara, n'obwamba bwange ky'okunywa nyhakabara. 56Alilya omubili gwange akanywa n'obwamba bwange aliikara omuli inye, nanye ndiikara omuli wenene. 57Nk'okwo Tata asingiire yantumire, nanye okwo nsingiire aha rwa Tata, nikwo n'alikandya aliba murora aha rwange. 58Ogu nigwo mukate ogwarugire omw'iguru, ogutali gwo bashw'enkurw'inywe baliire bakafa; alikalya omukate ogu alirora ebiro byona.» 59Ebigambo ebyo akabigambira omu sinagogi ya Kaperinaumu nayegesa. 60Omu begesibwabe abali bangi kabahuliire ekyo bagamba bati, «Ekigambo eki kyasikiira, alikishobora n'ohai?» 61Yesu kayamanyire okwo abegesibwabe bayeboroboita aha kigambo ekyo, yabaza ati, «Eki mwakyanga? 62Aho biliba bitai kamulibona Omwana w'Omuntu natemba mbali yaturaga orwa mbere? 63Omwoyo nigwo gugiza oburora. Omubili tigugira mugasho. Ebigambo ebyo nabagambira nigwo mwoyo mara burora. 64Kyonkai omuli inywe halimu abatalikwikiliza.» Kwema akarai kona Yesu hakaba namanya abatalikumwikiliza n'ayabaire naija kumubanja hakaba namumanya. 65Nikwo kugamba ati, «Nikyo nabagambilira okwo taliho yakushobora kwija ahali inye Tata atamulesire.» 66Kwema aho omu begesibwabe abali bangi befunya, baba batakigenda nawe. 67Nikwo Yesu kubaza eikumi na babili ati, «Nainywe nimwenda kwegendera?» 68Simoni Petero amuhorora ati, «Rugaba, waitu tugye ahali ohai? Nka n'iwe oinai ebigambo by'oburora obutalihwaho! 69Ichwe twaikiliize, twamanyire okwo oli Mutakatifu wa Ruhanga.» 70Yesu abahorora ati, «Inywe eikumi na babili t'inye nabaronzire? Kyonkai omuli inywe omoi ni sitani.» 71Hakaba nagamba Yuda eya Simoni Isikariote, omoi omu 12 ayabaire naija kumubanja.
lug_Latn